SCB ควง KTC รูดหนักเซ่นกำไรไตรมาส 4 ต่ำคาดหลังตั้งสำรองฯพุ่ง!
SCB ควง KTC รูดหนักเซ่นกำไรไตรมาส 4 ต่ำคาดหลังตั้งสำรองฯพุ่ง
18 ม.ค. 2562

ผู้สื่อข่าวรายงานว่า ราคาหุ้นธนาคารไทยพาณิชย์ จำกัด (มหาชน) หรือ SCB ล่าสุด ณ เวลา 10.06 น. อยู่ที่ระดับ 130 บาท ปรับตัวลดลง 6.50 บาท หรือ 4.76% ด้วยมูลค่าซื้อขาย 898.79 ล้านบาท
ขณะที่ราคาหุ้นบริษัท บัตรกรุงไทย จำกัด (มหาชน) หรือ KTC อยู่ที่ระดับ 27.75 บาท ปรับตัวลดลง 0.50 บาท หรือ 1.77% ด้วยมูลค่าซื้อขาย 229.44 ล้านบาท
โดยราคาหุ้น SCB ปรับตัวลดลงอย่างหนักในวันนี้หลังจากรายงานผลการดำเนินงานไตรมาส 4/2561 กำไรเหลือ 7 พันล้านบาท ลดลง 23% หลังจากตั้งค่าเผื่อหนี้สงสัยจะสูญกว่า 8,871 ล้านบาท รองรับผลกระทบจากความผันผวนอาจเกิดขึ้นในปีนี้ ขณะที่ราคาหุ้น KTC มีกำไรสุทธิไตรมาส 4/2561 1.2 พันล้านบาท เพิ่มขึ้น 30% ซึ่งต่ำกว่าที่ตลาดคาดการณ์เอาไว้
ทั้งนี้ บล.เคจีไอ (ประเทศไทย) ระบุในบทวิเคราะห์ ว่า กำไรสุทธิของ KTC ในไตรมาส 4/2561 อยู่ที่ 1.2 พันล้านบาท (ลดลง 12% จากไตรมาสก่อน และเพิ่มขึ้น 31% จากปีก่อน) ซึ่งต่ำกว่าประมาณการ 12% และต่ำกว่า consensus 5% เนื่องจากค่าใช้จ่ายในการดำเนินงาน และค่าใช้จ่ายในการกันสำรองสูงเกินคาด ในขณะที่กำไรสุทธิปี 2561 อยู่ที่ 5.1 พันล้านบาท เพิ่มขึ้น 56%
ทั้งนี้คิดว่าผลประกอบการที่ต่ำกว่าที่คาดไว้ในไตรมาส 4/2561 ชี้ว่าบริษัทกำลังพยายามนำกำไรพิเศษจากผลประกอบการหลักไปชดเชยค่าใช้จ่ายในการกันสำรองพิเศษ แต่เนื่องจากผลการดำเนินงานยังเป็นไปตามคาด เราจึงยังคงประมาณการกำไรปี 2562-63 เอาไว้เท่าเดิม อย่างไรก็ตาม ภาวะตลาดที่ไม่เอื้อ และการเปลี่ยนแปลงกฎเกณฑ์ของทางการในการควบคุมธุรกิจนี้ทำให้เราอยู่ระหว่างทบทวนคำแนะนำหุ้น KTC.
 
 